Diari Oficial de la Generalitat Valenciana


Sumari del DOGV 6113, del 30-09-2009 (2009/10370)

RESOLUCIÓ de 15 de setembre de 2009, del president de la Comissió Promotora del Pla de Pensions per als Empleats de la Generalitat, per la qual es dóna publicitat a l'Acord de la Comissió Promotora del Pla de Pensions dels Empleats de la Generalitat, de 15 de juliol de 2008, pel qual s'aproven les especificacions del pla de pensions dels empleats de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6113

Data del DOGV
:   30-09-2009

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2009/10145


Data del document
:   15-09-2009

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * funcionari
    * pensió complementària
    * legislació

RESOLUCIÓ de 15 de setembre de 2009, del president de la Comissió Promotora del Pla de Pensions per als Empleats de la Generalitat, per la qual es dóna publicitat a l'Acord de la Comissió Promotora del Pla de Pensions dels Empleats de la Generalitat, de 15 de juliol de 2008, pel qual s'aproven les especificacions del pla de pensions dels empleats de la Generalitat. [2009/10633]  
La Comissió Promotora es va constituir, d'acord amb el que estableix el Text Refós de la Llei de Regulació dels Plans i Fons de Pensions. La dita Comissió té una composició paritària dels representants de les entitats promotores i dels partícips, i entre les seues funcions està la de dur a terme totes les actuacions necessàries per a l'efectiva constitució del pla.  
Amb data 15 de juliol de 2008, la Comissió Promotora va aprovar les especificacions del pla de pensions, que van permetre l'inici del procediment de selecció de l'entitat gestora i depositària del fons de pensions d'ocupació, en què s'integrarà el pla de pensions dels Empleats de la Generalitat. Les esmentades especificacions regeixen els drets i obligacions que corresponen als partícips, beneficiaris i a les entitats promotores respecte del pla de pensions, i constitueix el títol en virtut del qual els promotors han de realitzar les contribucions a aquest i declara la titularitat dels drets consolidats i econòmics per part, respectivament, dels partícips i beneficiaris, tal com estableix la normativa de plans de pensions.  
Amb data 28 de juliol de 2009, la Comissió Promotora va seleccionar l'entitat Caixa d'Estalvis de València, Castelló i Alacant, BANCAIXA -Asseguradora Valenciana, SA d'Assegurances i Reassegurances, la gestió i depòsit del fons de pensions d'ocupació en què s'integrarà el pla de pensions dels Empleats de la Generalitat.  
Per tal de donar el major grau de difusió possible a la posada en marxa del pla de pensions s'acorda:  
Primer  
Donar publicitat, en el Diari Oficial de la Comunitat Valenciana, a les especificacions del pla de pensions dels Empleats de la Generalitat, aprovades per la Comissió Promotora, que figuren com a annex I.  
Segon  
L'entrada en vigor del pla de pensions dels empleats de la Generalitat serà l'1 d'octubre de 2009.  
València, 15 de setembre de 2009.- El president de la Comissió Promotora del Pla de Pensions dels Empleats de la Generalitat: Rafael Peset Pérez.  
ANNEX I  
ESPECIFICACIONS DEL PLA DE PENSIONS   
DELS EMPLEATS DE LA GENERALITAT  
TÍTOL PRELIMINAR  
Definicions  
Pla de pensions  
És el conjunt de normes que arrepleguen les presents especificacions i que, d'acord amb la legislació vigent en cada moment, determinen els drets i obligacions de tots els seus elements personals i, en general, les regles de funcionament d'aquest.  
Fons de pensions  
Patrimoni afecte el pla, que arreplega les aportacions en aquest regulades, més els rendiments que se'n deriven, segons les especificacions del pla, i a càrrec del qual caldrà ajustar-se el compliment dels drets derivats de les presents especificacions.  
Entitat promotora  
Cada una de les entitats que insten la creació del pla o s'incorporen posteriorment i participen en el seu desenvolupament.  
Partícip del pla de pensions  
Tota persona física que ostente la condició de personal funcionari, laboral o estatutari al servei de qualsevol de les entitats promotores, des que cause alta en el pla, d'acord amb les presents especificacions i mentre mantinga aquesta condició d'acord amb aquestes.  
Partícip en suspens del pla de pensions  
Partícip que ha cessat en la realització d'aportacions, tant directes com imputades, al pla de pensions, però manté els seus drets consolidats dins d'aquest, independentment que haja cessat o no la seua relació laboral.   
Contribucions del promotor  
Quantitats aportades per l'entitat promotora, d'acord amb el que estableixen les presents especificacions.  
Aportacions del partícip  
Quantitats aportades directament pels partícips, d'acord amb el que estableixen les presents especificacions.  
Beneficiari del pla de pensions  
Qualsevol persona física que haja sigut partícip o no, a favor de la qual es genera el dret a alguna o algunes de les prestacions previstes en aquestes especificacions.  
Entitat gestora  
És l'entitat Asseguradora Valenciana, SA d'assegurances i reassegurances (ASEVAL), responsable de l'administració i gestió del fons de pensions en què està integrat el pla, sota la supervisió de la Comissió de Control.  
Entitat depositària  
És l'entitat Caixa d'Estalvis de València, Castelló i Alacant, Bancaixa, encarregada de la custòdia i depòsit dels valors mobiliaris i la resta d'actius financers integrats en el fons de pensions i de la realització de qualsevol funció que la normativa d'aplicació li encomane.  
Compte de posició del pla  
El compte de posició del pla, dins del fons de pensions, que arreplega les aportacions i contribucions, béns i drets corresponents al pla, així com les rendes de les inversions del fons de pensions atribuïbles al mateix, deduïdes les despeses que li siguen imputables. A càrrec del compte de posició del pla, caldrà ajustar-se al compliment de les prestacions derivades de la seua execució.  
Comissió de control del pla de pensions  
És l'òrgan màxim de supervisió i control del funcionament i execució del pla de pensions, constituït a aquest efecte segons les indicacions de les presents especificacions.  
Comissió de control del fons de pensions  
És l'òrgan màxim de supervisió i control del funcionament del fons de pensions.  
Document de dades personals  
Document que els empleats integrats en el pla de pensions presenten a la Comissió de Control, on manifesten quantes dades hi calguen, d'acord amb les presents especificacions.  
Règim de Seguretat Social  
Les referències al règim de Seguretat Social, contingudes en les presents especificacions, s'entenen en la seua accepció més àmplia i inclouen qualsevol sistema de protecció sociosanitària o mutualitat de treballadors que legalment corresponga a cada un dels empleats de la Generalitat, en funció de les seues particularitats pròpies.  
TÍTOL I  
Denominació, naturalesa i característiques  
Article 1. Denominació i naturalesa  
1. El present pla de pensions denominat pla de pensions dels empleats de la Generalitat (d'ara en avant el pla) es crea amb la finalitat de proporcionar, a les persones, a favor de les quals es constitueix, les prestacions que en les presents especificacions es regulen.  
2. Dit pla és regit per les presents especificacions, pel que estableix el Text Refós de la Llei de Plans i Fons de Pensions, aprovat pel Reial Decret Legislatiu 1/2002, de 29 de novembre; pel Reglament de Plans i Fons de Pensions, aprovat pel Reial Decret 304/2004, de 20 de febrer, i per totes les disposicions de qualsevol rang que, actualment o en el futur, puguen ser-li d'aplicació.  
3. D'acord amb el que estableix la disposició final segona del Text Refós de la Llei de Regulació dels Plans i Fons de Pensions, aprovat pel Reial Decret Legislatiu 1/2002, de 29 de novembre, les prestacions que reconeix aquest pla no tindran la consideració de pensions públiques, ni es computaran a l'efecte de limitació de l'assenyalament inicial o fixació de la quantia màxima de les pensions públiques. Per tant, es tracta de pensions complementàries, independents i compatibles amb les establides pels règims públics de Seguretat Social i classes passives de l'Estat.  
Article 2. Entrada en vigor i duració  
1. La formalització del present pla es produirà amb la seua integració en el Fons de Pensions a què es refereix l'article 4 d'aquestes especificacions.  
2. La durada d'aquest pla és indefinida.  
Article 3. Modalitat  
Aquest pla s'enquadra, pel que fa als subjectes constituents, en la modalitat de sistema d'ocupació de promoció conjunta. Quant a les obligacions estipulades s'ajusta a la modalitat d'aportació definida.  
A més de les contribucions que realitzen les entitats promotores, d'acord amb les indicacions de les presents especificacions, els partícips podran realitzar aportacions, fins on els límits legals permeten i d'acord amb les normes de les presents especificacions.  
Article 4. Adscripció a un fons de pensions  
1. El present pla s'integrarà en el fons de pensions denominat "Pensioval VII, Fons de Pensions", que figura inscrit al Registre Mercantil de València i en el corresponent Registre Administratiu de la Direcció General d'Assegurances i Fons de Pensions, amb el número F-1508.  
2. Les contribucions de les entitats promotores i, si fa al cas, les aportacions dels partícips, a la seua meritació, s'integraran immediatament i obligadament en l'esmentat fons de pensions. Les esmentades contribucions i aportacions, juntament amb els seus rendiments nets i els increments patrimonials que generen, s'abonaran en el compte de posició que el pla mantinga en el mencionat fons. El pagament de les prestacions corresponents s'efectuarà a càrrec de l'esmentat compte.  
TÍTOL II  
Àmbit personal  
Article 5. Elements personals  
Les entitats promotores, els partícips, els partícips en suspens i els beneficiaris, són els elements personals d'aquest pla.  
CAPÍTOL I  
De les entitats promotores  
Article 6. Entitats promotores del pla  
1. Podran ser entitats promotores del pla l'administració del Consell de la Generalitat i les seues entitats autònomes, així com qualssevol altres organismes amb personalitat jurídica pròpia, empreses públiques, consorcis i altres entitats administratives en què partícip majoritàriament la Generalitat.  
2. Inicialment, les entitats promotores del pla són l'administració del Consell de la Generalitat i les seues entitats autònomes, com també les entitats de dret públic de la Generalitat, que compten en les seues plantilles amb personal que reunisca la condició de funcionari en actiu. Tots ells figuren relacionats en l'addenda a les presents especificacions.  
3. Correspon a les entitats promotores instar la creació del pla i/o participar en el seu desenvolupament, segons s'incorporen al pla, des del seu inici, o posteriorment.  
4. En cas de creació o refosa d'entitats autònomes de l'administració del Consell de la Generalitat, les noves entitats s'incorporaran automàticament a l'addenda com a promotors del pla.  
5. Per cada entitat promotora haurà d'incorporar-se, a les presents especificacions, un annex, que contindrà totes les condicions particulars relatives a aquella i els seus empleats partícips; on constarà, en tot cas, les contribucions i prestacions corresponents, sense que els annexos puguen contindre clàusules que deixen sense efecte o modifiquen alguna de les condicions generals del pla.  
6. La base tècnica del pla incorporarà, igualment, els annexos corresponents a cada entitat promotora, relatius al seu règim de contribucions, prestacions, i assegurament d'aquestes.  
Article 7. Incorporació de noves entitats promotores  
1. Posteriorment a la formalització del pla, podran incorporar-se com a noves entitats promotores qualssevol altres organismes amb personalitat jurídica pròpia, empreses públiques, consorcis i altres entitats administratives en què partícip majoritàriament la Generalitat o les altres institucions de la Generalitat, incloses en el capítol VI del títol III de l'Estatut d'Autonomia de la Comunitat Valenciana. Per a això, hauran de presentar a la Comissió de Control del pla una sol·licitud que haurà de contindre els punts següents:   
- Projecte dels annexos, a què es fa referència en els apartats 5 i 6 de l'article 6, amb els seus treballadors que inicialment s'adherisquen.   
- Declaració d'acceptació de les especificacions del pla i de les normes de funcionament del fons.  
2. La incorporació de noves entitats promotores requerirà l'aprovació de la Comissió de Control del pla i haurà de comunicar-se aquesta a la Direcció General d'Assegurances i Fons de Pensions, dins del termini de trenta dies des de l'acord d'admissió, i s'acompanyarà certificat d'aquest, juntament amb l'annex corresponent.  
Article 8. Separació d'una entitat promotora  
1. La separació d'entitats promotores del pla podrà tindre lloc en els casos següents:  
a) Per acord de la Comissió de Control del pla, en entendre que una entitat promotora ha deixat de reunir les condicions o criteris generals establits en les presents especificacions, per a l'adhesió i permanència en el pla.  
b) En el cas que alguna de les causes d'acabament dels plans de pensions, establides en la Llei de Regulació dels Plans i Fons de Pensions afecte exclusivament una entitat promotora del pla.  
c) Quan ho acorde una de les entitats que s'hagueren incorporat al pla, en virtut del que disposa l'article 7.1, amb la representació dels seus treballadors, per tal d'incorporar a aquells i els seus drets econòmics a un altre pla del sistema d'ocupació, promogut per aquesta o a un de promoció conjunta ja existent.  
2. La separació donarà lloc al trasllat dels partícips i beneficiaris corresponents a l'entitat afectada i dels seus drets a un altre pla d'ocupació promogut per aquella o per la resultant o resultants d'operacions societàries.  
3. Una vegada formalitzat el nou pla o formalitzada la incorporació al pla o plans que procedisquen, s'efectuarà el trasllat dels drets dels partícips i beneficiaris afectats en el termini d'un mes, des que s'acredite davant del fons de pensions la formalització referida, termini que la Comissió de Control del Fons podrà ampliar fins a tres mesos, si el saldo és superior al 10 per 100 del compte de posició del pla.  
4. Si no es promou un pla del sistema d'ocupació, es procedirà, si fa al cas, a la mobilització dels drets dels partícips i beneficiaris als plans de pensions de la seua elecció.  
5. La separació no donarà lloc a descompte o cap penalització sobre els drets econòmics dels partícips i beneficiaris afectats.  
Article 9. Drets de les entitats promotores  
Correspon a les entitats promotores l'exercici dels drets reconeguts en la normativa vigent i en les presents especificacions i, en particular, els següents:  
a) Participar en la Comissió de Control del pla, mitjançant la designació dels vocals que representen el conjunt d'entitats promotores, i exercir les corresponents funcions en els termes expressats en aquestes especificacions.  
b) Ser informades de l'evolució financera i actuarial del pla.  
c) Rebre les dades personals i familiars necessaris dels partícips, per a determinar les seues contribucions al pla.  
Article 10. Obligacions de les entitats promotores  
Les entitats promotores estaran obligades a:  
a) Realitzar el desembossament de les contribucions pactades en la quantia, forma i terminis previstos en aquestes especificacions.  
b) Facilitar les dades que, sobre els partícips, els siguen requerides per la Comissió de Control i calguen, per a realitzar les seues funcions de supervisió i control, i es garantirà la intimitat, reserva i confidencialitat de les dades.  
c) Les altres obligacions que establisquen les presents especificacions i la normativa vigent.  
CAPÍTOL II  
Dels partícips  
Article 11. Partícips  
1. Tindrà la consideració de partícip del pla qualsevol empleat de les entitats promotores que compte almenys amb dos anys de permanència en aquesta i que no renuncie a la seua adhesió en els termes contractuals estipulats en l'annex d'adhesió de cada entitat promotora.  
A aquests efectes, tindran la consideració d'empleat qualsevol persona que preste serveis en les entitats promotores, amb la condició de personal funcionari, estatutari, laboral i el personal eventual.  
2. Per al còmput del període mínim de permanència, per a tindre la condició de partícip es tindrà en compte l'antiguitat reconeguda per qualsevol de les entitats promotores.  
En el cas de personal eventual, es computarà el temps de serveis prestats per a qualsevol dels promotors del pla, en les condicions previstes en el punt anterior.  
3. En el cas de les entitats que, després de l'aprovació d'aquestes especificacions, s'adherisquen com a promotores, podran adquirir la condició de partícip els empleats d'aquestes que a la data de l'annex d'adhesió compten amb una permanència d'almenys dos anys de serveis prestats.  
Article 12. Alta d'un partícip en el pla  
1. Les persones físiques que tinguen la condició de personal estatutari o funcionari i el personal laboral, que reunisquen les condicions per a ser partícips, causaran alta en el pla de pensions de forma automàtica, en el moment que aconsegueixen els requisits exigibles.  
El personal que ocupe llocs de naturalesa eventual, que reunisca les requisits exigits en l'article 11 de les presents especificacions, podrà sol·licitar la seua incorporació al pla, mitjançant el document que a aquest efecte li serà facilitat, a què acompanyarà certificat de serveis prestats que acredite el seu dret.  
No obstant el que disposen els paràgrafs anteriors, l'alta produirà efectes econòmics a partir del primer dia del mes següent al de la seua incorporació al pla.  
2. Si algun potencial partícip decideix no formar part del present pla de pensions, haurà de comunicar la seua renúncia per escrit a l'entitat promotora, en el termini de dos mesos, comptadors des del moment que es va produir la seua incorporació al pla. L'entitat promotora comunicarà aquestes renúncies a l'entitat gestora i a la Comissió de Control.  
3. Aquells potencials partícips, que una vegada comunicada la seua renúncia desitgen, amb posterioritat, formar part del pla de pensions hauran de sol·licitar-ho per escrit dirigit a l'entitat promotora, i la seua alta es farà efectiva en el pla, en el termini màxim de 30 dies, comptadors des de la recepció de la seua sol·licitud. No obstant això, els efectes econòmics es computaran a partir del primer dia del mes següent al de la seua sol·licitud.  
4. Les entitats promotores informaran la Comissió de Control del pla, trimestralment, de les noves incorporacions de personal que es produïsquen, juntament amb el butlletí de dades personals subscrit, si fa al cas, pel nou empleat.  
5. Amb motiu de la seua incorporació al pla, els partícips rebran un certificat acreditatiu de la seua pertinença i integració a aquest, en el termini de dos mesos, comptadors des de la seua sol·licitud. Aquest certificat, que expedirà l'entitat gestora, no serà transferible.  
Simultàniament, es posarà a disposició dels nous partícips un document en què puguen procedir a la designació de beneficiaris en els termes establits en aquestes especificacions.  
Així mateix, s'indicarà als partícips el lloc i la forma en què tindran a la seua disposició el contingut de les especificacions del pla i l'exemplar de la declaració dels principis de política d'inversions del fons.  
Article 13. Drets dels partícips  
Corresponen als partícips del pla els següents drets:  
1) Participar en el desenvolupament del pla, a través dels seus representants en la Comissió de Control.  
2) Que els siguen fetes les contribucions a càrrec de les entitats promotores, en els termes establits en aquestes especificacions.  
3) La titularitat dels seus drets consolidats individuals, constituïts per la seua quota i part del fons de capitalització que tinga el pla de pensions en el fons de pensions corresponent. Per tant, el valor del dret consolidat pot fluctuar d'acord amb l'evolució del fons de pensions.   
4) La mobilització dels seus drets consolidats, en les circumstàncies i condicions previstes en les presents especificacions.  
5) El manteniment dels seus drets consolidats en el pla, amb la categoria de partícips en suspens en les situacions previstes en aquestes especificacions.  
6) La realització d'aportacions voluntàries, tal com es disposa en les presents especificacions.  
7) El partícip que haguera extingit o suspés la seua relació d'ocupació amb el promotor, podrà realitzar aportacions voluntàries al pla de pensions, sempre que no haja procedit a mobilitzar els seus drets consolidats.  
8) Designar beneficiaris per al cas de defunció.  
9) Recuperar els seus drets consolidats en el pla, en els supòsits de desocupació de llarga durada i malaltia greu, previstos en les presents especificacions.  
10) Rebre certificat anual de contribucions i aportacions realitzades per l'entitat promotora i el partícip durant l'exercici anterior, i del valor dels seus drets.  
11) Tindre a la seua disposició document trimestral sobre l'evolució i situació dels seus drets consolidats, així com sobre altres aspectes que pogueren afectar-los, especialment modificacions normatives, modificacions en la política d'inversions del fons, canvis en les especificacions del pla i de les normes de funcionament del fons, i acords de la Comissió de Control que aquesta considere d'interés.  
12) Conéixer, a través de la Comissió de Control del pla, el balanç, compte de resultats, memòria i informe d'auditoria del fons de pensions, a què està adscrit el pla.  
13) Sol·licitar a la incorporació al pla -a la Comissió de Control- un exemplar de les especificacions, com a documentació acreditativa dels seus drets i obligacions en aquest.  
14) Tindre a la seua disposició un exemplar de la declaració dels principis de la política d'inversió del fons de pensions, en els termes establits reglamentàriament.  
15) Realitzar per escrit a la Comissió de Control, les consultes, suggeriments, reclamacions i aclariments que estime convenient sobre el funcionament del pla.  
16) Qualsevol altre dret reconegut en la legislació vigent, en les presents especificacions o que poguera reconéixer-se en modificacions posteriors.  
Article 14. Obligacions dels partícips  
Són obligacions dels partícips:  
1) Comunicar per escrit a l'entitat gestora o promotora, les dades personals i familiars que calguen i siguen requerides per causar alta en el pla, així com per al seu manteniment. Si la comunicació es dirigeix a l'entitat promotora, aquesta la traslladarà, immediatament, a l'entitat gestora.  
2) Comunicar per escrit a l'entitat gestora o a la promotora el succés de la contingència que done dret a la prestació. Si la comunicació es dirigeix a l'entitat promotora, aquesta la traslladarà immediatament a l'entitat gestora.  
3) Comunicar qualsevol modificació que es produïsca en les seues dades personals i familiars.  
4) Complir les normes establides en les presents especificacions i en les altres disposicions generals, vigents en la matèria.  
5) La indisponibilitat dels seus drets consolidats, fins al moment en què es produïsca una de les contingències cobertes, en els termes assenyalats reglamentàriament i en els supòsits excepcionals inclosos en les presents especificacions.  
L'alta en el pla suposa l'autorització per part dels partícips i beneficiaris per a l'ús i intercanvi de les seues dades, necessàries per al desenvolupament del pla entre l'entitat promotora, l'entitat gestora, la comissió de control i l'entitat depositària. No es permetrà l'ús d'aqueixes dades per les referides entitats per a fins distints del mateix desenvolupament del pla.  
Article 15. Pèrdua de la condició de partícip  
La condició de partícip es perd per:  
1) Adquirir la condició de beneficiari, no derivada d'altres partícips.  
2) Adquirir la condició de partícip en suspens.  
3) Causar baixa en el pla, per algun dels motius següents:  
a) Defunció.  
b) Cessament de la relació d'ocupació amb l'entitat promotora, quan es mobilitzen els drets consolidats a un altre pla de pensions, d'acord amb el que estableixen les presents especificacions.  
c) Per acabament del pla, i es procedirà a la mobilització dels drets consolidats, segons el que estableixen les presents especificacions.   
CAPÍTOL III  
Dels partícips en suspens  
Article 16. Partícips en suspens  
1. S'entén per partícip en suspens, el partícip que ha cessat en la realització d'aportacions, directes i imputades, però manté els seus drets econòmics consolidats dins del pla.  
Els drets consolidats dels partícips en suspens estaran ajustats per la imputació dels rendiments i de les despeses que els corresponguen, mentre es mantinguen en aqueixa categoria.  
2. L'entitat promotora deixarà d'efectuar contribucions en els supòsits següents:  
a) Pèrdua de la condició de funcionari o extinció de la relació laboral.  
b) Cessament com a funcionari interí o personal eventual, sempre que no implique el reingrés al servei actiu.  
c) Declaració del funcionari en la situació de serveis especials, llevat que el lloc o càrrec es trobe en l'àmbit de les entitats promotores.  
d) La concessió d'excedència forçosa al personal laboral, conforme a l'Estatut dels Treballadors o al Conveni Col·lectiu que siga aplicable, llevat de quan el lloc o càrrec que done origen a l'excedència forçosa es trobe dins de l'àmbit de les entitats promotores del pla, o quan es mantinga el dret a percebre les retribucions ordinàries.   
e) Suspensió del contracte de treball, llevat dels supòsits previstos en l'apartat 3 següent.  
f) Situacions d'excedència en les seues distintes variants, de conformitat amb la normativa vigent, sense perjudici del que preveu l'apartat d).  
g) Suspensió ferma de funcions.  
h) Per l'exercici pel funcionari d'un lloc de treball en qualsevol altra administració pública o organisme públic, fora de l'àmbit de les entitats promotores, per comissió de serveis o per haver sigut declarat a servei en altres administracions públiques, sempre que no procedisca la baixa en el pla.  
i) Per llicències sense retribució.  
j) Per decisió voluntària del partícip.  
3. No s'interrompran les contribucions de l'entitat promotora, a favor del personal que es trobe en alguna de les situacions següents:  
a) Llicència per malaltia o incapacitat temporal.  
b) Permís per maternitat, o permís per adopció o acolliment de menors, tant preadoptiu com permanent.  
c) Gaudi de llicències o permisos de caràcter retribuït.  
d) Vaga legal.  
4. No obstant allò previst en l'apartat 2 anterior, el partícip podrà decidir voluntàriament no passar a la condició de partícip en suspens i continuar realitzant aportacions, encara que el promotor no realitze cap contribució en favor seu.  
5. Desapareguda la causa determinant del cessament de contribucions, hauran de reprendre's aquestes amb data des del primer dia del mes següent de la seua incorporació, en què el partícip en suspens s'incorporarà com a partícip de ple dret al pla.  
6. En el cas de suspensió d'ocupació i sou, si es produeix sentència favorable al partícip, l'entitat promotora estarà obligada a rescabalar totes les aportacions més els beneficis que s'hagen generat en el període de suspensió.  
Article 17. Drets i obligacions dels partícips en suspens  
1. Els drets i obligacions dels partícips en suspens seran els mateixos que els dels partícips en actiu, llevat del dret a rebre contribucions de l'entitat promotora.  
2. Els partícips en suspens tenen dret a restablir la seua situació en el pla, una vegada que cesse la causa que va originar la suspensió.  
Article 18. Baixa dels partícips en suspens  
Un partícip en suspens causarà baixa en tal situació per alguna de les causes següents:  
a) Per recuperar la condició de partícip de ple dret.  
b) Per defunció.  
c) Per passar a la situació de beneficiari, no derivada d'altres partícips.  
d) Per acabament del present pla de pensions.   
e) Per mobilització dels seus drets consolidats a un altre pla de pensions, en els supòsits establits en les presents especificacions.  
CAPÍTOL IV  
Dels beneficiaris  
Article 19. Beneficiaris  
Seran beneficiaris del pla aquelles persones físiques que, havent estat o no partícips d'aquest, tinguen dret a la percepció de prestacions.  
Article 20. Adquisició de la condició de beneficiari  
1. Tindrà la condició de beneficiari en les contingències de jubilació, incapacitat permanent i dependència severa o gran dependència, la persona física que, en el moment de succeir la contingència, ostente la condició de partícip o partícip en suspens.  
2. En el cas de la contingència de defunció d'un partícip, partícip en suspens o beneficiari, tindran la condició de beneficiaris les persones físiques designades en el formulari o document anàleg facilitat per l'entitat gestora. A falta de designació expressa, seran beneficiaris de forma preferent i excloent el cònjuge, sempre que no estiga separat judicialment, o parella de fet del causant, els fills a parts iguals, els descendents, els ascendents i, en defecte de tots ells, el mateix pla. L'entitat gestora tindrà en tot moment, a disposició dels partícips, documents en què puguen procedir a la designació de beneficiaris o la seua modificació.   
Article 21. Drets dels beneficiaris  
Són drets dels beneficiaris:  
1. Percebre les prestacions derivades del pla, en succeir alguna de les contingències previstes en el pla, en el termini i forma estipulat en aquestes especificacions, previ lliurament de la documentació sol·licitada.  
2. Rebre, una vegada produïda i comunicada la contingència, informació apropiada sobre la prestació i les seues possibles reversions, sobre les opcions de cobrament corresponents i, si fa al cas, respecte del grau de garantia o del risc de compte del beneficiari.  
Si fa al cas, es farà lliurament al beneficiari del certificat d'assegurança o garantia de la seua prestació, emés per l'entitat corresponent.  
3. Ostentar la titularitat dels recursos patrimonials afectes al pla, en funció dels seus drets econòmics.  
4. Participar en el desenrotllament del pla, a través dels seus representants en la Comissió de Control.  
5. Rebre amb periodicitat anual el certificat de l'entitat gestora, de les prestacions cobrades en cada exercici i, si fa al cas, de les retencions fiscals practicades i dels seus drets econòmics romanents, a 31 de desembre de cada any.  
6. Tindre a la seua disposició document trimestral sobre l'evolució i situació dels seus drets consolidats, així com sobre altres aspectes que pogueren afectar-los, especialment modificacions normatives, modificacions en la política d'inversions del fons, canvis en les especificacions del pla i de les normes de funcionament del fons, i acords de la Comissió de Control que aquesta considere d'interés.  
7. Sol·licitar per escrit, a la Comissió de Control del pla, el certificat de pertinença a aquest, quan ho considere oportú, així com efectuar les consultes, suggeriments, reclamacions i aclariments que considere convenients sobre el funcionament del pla.  
8. Qualsevol altre dret reconegut en la legislació vigent, en les presents especificacions o que poguera reconéixer-se en modificacions posteriors.  
Article 22. Obligacions dels beneficiaris  
Són obligacions dels beneficiaris:  
1. Comunicar a l'entitat gestora del fons les dades personals i familiars que els siguen requerides, per a justificar el dret a la percepció de les prestacions i el seu manteniment al llarg del temps. L'incompliment d'aquest requisit, per part del beneficiari, implicarà la plena responsabilitat d'aquest sobre els fets que deriven de la falta de comunicació.  
2. Comunicar el succés de la contingència i assenyalar, si fa al cas, la forma elegida per al cobrament de la prestació, i s'acompanyarà a la sol·licitud de prestació amb tots els documents acreditatius de què reuneix els requisits exigits per a justificar el seu dret a aquesta.  
3. Proporcionar, a la Comissió de Control, aquella documentació addicional requerida per a determinar el dret i l'import de la prestació sol·licitada.  
4. Complir amb les normes establides en les presents especificacions i en les altres disposicions generals vigents en la matèria.   
Article 23. Designació de beneficiaris  
1. El partícip haurà de procedir a la designació de beneficiaris en el butlletí de dades personals. En cas de no fer-ho, s'entendran designats els beneficiaris previstos en aquestes especificacions, en l'orde de prelació hi previst.  
2. La designació de beneficiaris inclourà, en cas de ser diversos els designats en el mateix orde de prelació, les proporcions en què es percebran les prestacions. Si no n'hi ha, els drets econòmics es distribuiran a parts iguals.  
3. Serà obligació del partícip o partícip en suspens comunicar de forma fefaent, a la Comissió de Control, les incidències que es puguen produir, després d'haver-se fet la incorporació, així com qualsevol variació en la designació de beneficiaris.  
Article 24. Baixa d'un beneficiari  
Els beneficiaris causaran baixa en el pla:  
a) En cas de defunció.  
b) Per percebre les prestacions establides en forma de capital.  
c) Per esgotar la percepció de prestacions en forma de renda temporal.  
d) Per acabament del pla.  
e) Per renúncia expressa.  
TÍTOL III  
Règim financer del pla  
Article 25. Sistema de finançament del pla  
El sistema financer-actuarial que adoptarà el present pla és la capitalització financera individual.  
Es constituirà un fons de capitalització integrat per les aportacions i els resultats de les inversions atribuïbles a aquestes, deduïdes les despeses i crebants que els siguen imputables  
Atés que es tracta d'un pla d'aportació definida, el pla no assumeix la cobertura de cap risc relacionat amb les prestacions previstes, ni garanteix un interés mínim als partícips. El pla podrà contractar amb una entitat asseguradora el pagament de totes les prestacions que impliquen l'assumpció d'un risc.  
Article 26. Informes financers actuarials  
El sistema financer i actuarial del pla serà revisat cada tres anys per actuari independent designat per la Comissió de Control, d'acord a l'article 23 del Reglament de Plans i Fons de Pensions.  
El cost de l'informe anirà a càrrec de les entitats promotores, amb una partida addicional inclosa en el seu respectiu pressupost.  
CAPÍTOL I  
Aportacions i contribucions al pla  
Article 27. Aportacions i contribucions al pla  
Les contribucions al pla estaran determinades per a cada entitat per l'annex que incorpora les condicions particulars relatives a aquesta.  
Les contribucions seran obligatòries per a les entitats promotores i, atenent allò que s'ha estipulat en els corresponents annexos, podran ser voluntàries les aportacions dels partícips.  
1. Contribucions de les entitats promotores.  
a) Les contribucions seran obligatòries per a les entitats promotores en els termes i condicions que es fixen en aquestes especificacions. Tindran caràcter irrevocable, des del moment que resulten exigibles, amb independència del seu desembossament efectiu.  
b) Cada entitat promotora serà responsable del compliment de les obligacions de contribució, respecte dels seus partícips, determinades mitjançant acords o convenis col·lectius, i haurà de constar en el seu annex d'adhesió al pla. La quantia global, en còmput anual, no podrà excedir el límit màxim establit per la Llei de Pressupostos de la Generalitat de cada exercici. La distribució individualitzada serà idèntica per a tots els participes independentment del seu grup o categoria de pertinença i de l'antiguitat en la institució, però subjecte al que preveuen les lletres d) i e) d'aquest article.   
c) Les contribucions seran realitzades amb periodicitat mensual i es correspondran a la dotzena part de l'import previst a l'any, sense perjuí dels ajustos que, si és el cas, seran generats per allò que s'ha estipulat en les lletres d) i e) d'aquest article.  
d) Per al càlcul individualitzat de la contribució, es tindrà en compte el temps real en què el partícip ha mantingut aquesta condició per la seua vinculació administrativa o contractual amb les entitats promotores i es ponderarà pel percentatge de jornada efectivament treballat, en relació amb la jornada legalment establida. Els partícips que causen baixa en les entitats promotores, amb anterioritat a l'últim dia hàbil del mes, rebran la seua última contribució en proporció als dies de serveis prestats, comptadors des de la data de contribució del mes anterior.  
e) En el cas del personal de les entitats promotores que adquirisca la condició de partícip, després de l'entrada en vigor del pla, per complir els requisits establits en aquestes especificacions, la data de generació del dret a la contribució serà la del primer dia del mes següent al de la seua alta en el pla.  
2. Aportacions dels partícips  
Els partícips podran realitzar aportacions complementàries exclusivament a càrrec seu en la quantia i en el moment que consideren oportú, sempre que la suma de totes les aportacions directes o imputades a aquest o a altres plans de pensions, no excedisca del límit legal establit en la normativa vigent. Aquestes hauran d'efectuar-se directament per pagament del partícip en el compte obert pel fons de pensions en l'entitat depositària.  
Així mateix, el partícip, una vegada que haja accedit a la situació de jubilació, podrà continuar realitzant aportacions voluntàries, pel seu compte, al pla per a tot tipus de contingències, sempre que no faça ús de cap tipus de prestació, i en aquest cas, només podrà continuar realitzant aportacions per a la contingència de defunció.  
Amb periodicitat trimestral, l'entitat gestora informarà la Comissió de Control de la quantia individualitzada d'aportacions i mobilitzacions de drets consolidats integrats voluntàriament pels partícips en el pla, i es distingiran les aportacions periòdiques de les extraordinàries. L'esmentat informe trimestral inclourà, també, dades relatives a l'evolució de tals aportacions i drets, així com totes aquelles que oportunament s'acorden.  
En cap cas la suma de les contribucions anuals imputades per l'entitat promotora i les aportacions que voluntàriament siguen realitzades pels partícips, no superarà el límit legal establit. Amb aquesta finalitat:  
a) En aconseguir-se l'esmentat límit s'interrompran les aportacions voluntàries periòdiques previstes, així com la possibilitat de realitzar aportacions extraordinàries.  
b) Si l'acumulació de les aportacions realitzades directament pel partícip al pla amb altres realitzades pel mateix partícip a un altre o altres plans de pensions supera el límit màxim legal, el partícip retirarà els excessos d'aportacions de l'altre pla o plans, i es mantindran les efectuades a aquest pla d'ocupació.  
3. Jubilació parcial  
Quan un partícip accedisca a una situació de jubilació parcial, podrà accedir a la prestació corresponent a jubilació, i en aquest cas, a partir d'aqueix moment, cessaran les contribucions, i les aportacions voluntàries només podran ser per a contingència de defunció.  
En el cas que els partícips que es troben en una situació de jubilació parcial decidisquen no accedir a cap tipus de prestació, les entitats promotores continuaran efectuant aportacions fins a la jubilació total, tenint en compte per al càlcul individualitzat de la contribució el percentatge de jornada efectivament treballat. Així mateix, i en funció del que disposen les presents especificacions, els partícips que es troben en aquesta situació podran continuar realitzant aportacions voluntàries pel seu compte.  
CAPÍTOL II  
Drets consolidats  
Article 28. Drets consolidats dels partícips  
1. Els drets consolidats dels partícips consistiran en la quota part del fons de capitalització que els corresponga, determinada en funció de les contribucions i aportacions i els rendiments generats pels recursos invertits, atenent, si fa al cas, les despeses i perjudicis que s'hagen generat.  
2. Els drets consolidats dels partícips en suspens estaran ajustats per la imputació de rendiments que els corresponguen durant els exercicis del seu manteniment en el pla.  
3. Els drets consolidats també es podran fer efectius en casos excepcionals de malaltia greu o desocupació de llarga durada, en les condicions previstes en l'article 29 d'aquestes especificacions.  
4. Els drets consolidats no podran ser objecte d'embargament, trava judicial o administrativa, fins al moment en què es cause la prestació o es facen efectius, en cas de malaltia greu o desocupació de llarga durada.  
Article 29. Mobilitat de drets consolidats a un altre pla  
Els drets consolidats podran ser mobilitzats exclusivament en els casos següents:  
a) En el cas de trasllat o adscripció a una altra administració pública, o entitat, organisme, ens o empresa pública pertanyent a aquesta, es podran mobilitzar els drets consolidats a un altre pla de pensions d'ocupació, de què siga promotor aqueixa entitat.   
b) En el cas del trasllat o adscripció a qualsevol altra entitat autònoma, organisme amb personalitat jurídica pròpia, empresa pública de la Generalitat, així com consorcis i altres entitats administratives en què partícip aquesta, que no fóra entitat promotora del citat pla, es podran mobilitzar els drets consolidats a un altre pla de pensions d'ocupació, de què siga promotora aqueixa entitat.  
c) En cas d'acabament del pla, els drets consolidats podran ser mobilitzats a un altre o altres plans de pensions d'ocupació, en què el treballador puga ostentar la condició de partícip o, en cas contrari, a plans de pensions individuals o associats i, si no n'hi ha, a aquells què designe la Comissió de Control.  
d) Per extinció definitiva de la relació laboral o de serveis amb l'entitat promotora. En aquests casos, la mobilització es realitzarà al pla de pensions d'ocupació en què l'empleat puga ostentar la condició de partícip o, en cas contrari, a plans de pensions individuals o associats.  
Per a això, el partícip que causa baixa haurà de lliurar a l'entitat gestora, o a l'entitat promotora del pla, un certificat de pertinença al pla a què desitge mobilitzar-se, expedit per l'entitat gestora del fons en què l'esmentat pla estiga integrat.  
Efectuada l'esmentada designació, l'entitat gestora disposarà d'un termini màxim de set dies per a procedir a transferir els drets consolidats al fons de pensions corresponent.  
Article 30. Liquiditat de drets consolidats en cas de malaltia greu o desocupació de llarga durada  
La Comissió de Control podrà autoritzar que els partícips facen efectius els seus drets consolidats en els casos excepcionals de malaltia greu o desocupació de llarga durada.  
1. Es considera malaltia greu a aquests efectes, sempre que es puga acreditar mitjançant certificat mèdic, expedit pels serveis competents de les institucions sanitàries de la Seguretat Social o entitats concertades que atenguen l'afectat:  
a) Qualsevol malaltia o lesió física o psíquica, que incapacite temporalment per a l'ocupació o activitat habitual de la persona, durant un període continuat mínim de tres mesos, i requerisca intervenció clínica de cirurgia major en un centre hospitalari o tractament en aquest.  
b) Qualsevol malaltia o lesió física o psíquica amb seqüeles permanents que limiten parcialment, o impedisquen totalment l'ocupació o activitat normal de la persona afectada, o la incapaciten per a la realització de qualsevol ocupació o activitat, requerisca o no, en aquest cas, assistència d'altres persones per a les activitats més essencials de la vida.  
Els supòsits anteriors es consideraran malaltia greu fins que no donen lloc a la percepció pel partícip d'una prestació d'incapacitat permanent en qualsevol dels seus graus, conforme al règim de Seguretat Social, i sempre que suposen per al partícip una disminució de la seua renda disponible per augment de despeses o disminució d'ingressos.  
L'afectat per la malaltia greu podrà ser el partícip, o bé el seu cònjuge, o algun dels seus descendents o ascendents d'aquells en primer grau, o persona que, en règim de tutela o acolliment convisca amb el partícip o en depenga.  
2. Tindrà la consideració de desocupació de llarga durada, als efectes previstos en aquest article, la situació legal de desocupació del partícip durant un període continuat d'almenys dotze mesos, sempre que estant inscrit al Servei Públic d'Ocupació o organisme públic competent, com a demandant d'ocupació, no perceba prestacions per desocupació en el seu nivell contributiu o s'hagueren esgotat aquestes, llevat que haja de qualificar-se com a situació assimilable a jubilació.  
Tractant-se de partícips amb un grau de minusvalidesa igual o superior al 65 per 100, psíquica igual o superior al 33 per 100, així com de discapacitats que tinguen una incapacitat declarada judicialment, el supòsit de desocupació de llarga durada serà aplicable quan l'esmentada situació afecte el partícip amb discapacitat o un dels seus parents en línia directa o col·lateral, fins a tercer grau inclusivament, dels quals depenga econòmicament, o de qui tinga a càrrec seu quant a tutela o acolliment.  
Es consideren situacions legals de desocupació els supòsits d'extinció de la relació laboral o administrativa i suspensió del contracte de treball, contemplats com a tals situacions legals de desocupació, en els apartats 1 i 2 de l'article 208.1 del Text Refós de la Llei General de Seguretat Social, aprovat pel Reial Decret Legislatiu 1/1994, de 20 de juny, i normes complementàries i de desenrotllament.  
3. El que disposen els apartats 1 i 2 anteriors estarà subjecte, en tot cas, a allò que determine la normativa vigent en cada moment que regule les dites situacions.  
4. Els drets consolidats podran fer-se efectius, mitjançant un pagament o pagaments successius mentre es mantinga tal situació degudament acreditada.  
La percepció de drets consolidats per malaltia greu o desocupació de llarga durada, serà incompatible amb la realització d'aportacions a qualsevol pla de pensions, mentre es mantinguen les dites circumstàncies. No obstant això, sí que serà compatible amb la realització de contribucions de l'entitat promotora en el cas de malaltia greu.  
5. La documentació acreditativa, tant de malaltia greu com de desocupació de llarga durada, serà la que determine l'entitat gestora, d'acord amb la normativa vigent en cada cas.  
CAPÍTOL III  
Prestacions  
Article 31. Prestacions  
Les prestacions del pla hauran de ser abonades al beneficiari o beneficiaris previstos en les especificacions o designats, llevat que mediara embargament, trava judicial o administrativa, i en aquest cas caldrà ajustar-se al que dispose el manament corresponent.  
Les contingències que poden donar lloc al pagament de les prestacions del pla són:  
1. Jubilació.  
a) S'entendrà produïda quan el partícip accedisca efectivament a la jubilació en el règim de seguretat social corresponent.  
b) Quan no siga possible l'accés d'un partícip a la jubilació, la contingència s'entendrà produïda a partir de l'edat ordinària de jubilació en el règim general de seguretat social, en el moment en què el partícip no exercisca o haja cessat en l'activitat laboral o professional, i no es trobe cotitzant per a la contingència de jubilació per a cap règim de seguretat social.  
c) Podrà anticipar-se la percepció de la prestació corresponent a partir dels 60 anys d'edat, si el partícip ha cessat en l'activitat determinant de l'alta en seguretat social, sense perjudici que continue o no assimilat a l'alta en algun règim de seguretat social i que tenint expectativa d'accedir a la jubilació, encara no reunisca els requisits per a l'obtenció de la prestació de jubilació en el règim de seguretat social corresponent, sense perjudici que continue o no assimilat a l'alta.  
d) Quan el partícip accedisca a la situació de jubilació parcial.  
e) Així mateix, es podrà percebre la prestació de jubilació en el cas que el partícip, siga quina siga la seua edat, extingisca la seua relació laboral i passe a la situació legal de desocupació, com a conseqüència d'expedient de regulació d'ocupació aprovat per l'autoritat laboral.  
2. Incapacitat  
S'entendrà produïda, en el grau que corresponga, quan siga declarada per part de l'òrgan competent de la seguretat social i done lloc a prestacions d'incapacitat permanent total per a la professió habitual, incapacitat permanent absoluta o gran invalidesa.  
3. Mort del partícip o beneficiari  
S'entendrà per aquesta contingència la mort o declaració legal de defunció del partícip o beneficiari i pot generar dret a prestacions de viudetat, orfandat o a favor d'altres hereus o persones designades.   
4. Dependència severa o gran dependència del partícip, regulada en la Llei de Promoció de l'Autonomia Personal i Atenció a les Persones en Situació de Dependència.  
Article 32. Quantia de les prestacions  
Les prestacions es determinaran a partir del dret consolidat del partícip o del dret econòmic del beneficiari, en el moment de cobrament de les corresponents prestacions.  
Article 33. Forma de cobrament de les prestacions  
Les prestacions, regulades en l'article 30 d'aquestes especificacions, hauran d'ajustar-se a les modalitats previstes en aquest article, llevat de la prestació per defunció, que només podrà percebre's d'una sola vegada en forma de capital. En tot cas, les despeses originades com a conseqüència de l'aplicació de qualsevol d'aquestes modalitats no estaran a càrrec del pla, sinó dels beneficiaris perceptors de les prestacions.  
Les prestacions podran ser percebudes pels beneficiaris del pla, a la seua elecció, en forma de:  
a) Prestació en forma de capital, consistent en una percepció de pagament únic. L'esmentat pagament podrà ser immediat a la data de la contingència o diferit a un moment posterior.  
b) Prestació en forma de renda, consistent en la percepció de dos o més pagaments successius amb periodicitat regular, incloent almenys un pagament en cada anualitat.  
El pagament de les rendes podrà ser immediat a la data de la contingència o diferit a un moment posterior.  
La quantia podrà ser constant o variable en funció d'algun índex o paràmetre de referència predeterminat. Si s'opta per una renda d'aquesta naturalesa, el beneficiari definirà el criteri de revaloració, en el moment en què opte per la forma de cobrament de la prestació.  
Les prestacions en forma de renda podran adoptar, a elecció del beneficiari, la modalitat de renda financera, sense cap tipus de garantia o de renda actuarial. En aquest últim cas, el pla haurà de subscriure amb una companyia asseguradora una pòlissa que assegure el cobrament d'aquestes rendes actuarials.  
c) Prestació en forma mixta, consistent en la combinació de qualsevol de les modalitats de renda amb un únic cobrament en forma de capital, i això s'haurà d'ajustar al que s'ha descrit en els apartats anteriors.  
El beneficiari d'una prestació diferida o en curs de pagament, sempre que les condicions d'assegurament ho permeten, podrà sol·licitar, una sola vegada en cada exercici, l'anticipació de venciments i quanties inicialment assenyalades.  
Article 34. Procediment i reconeixement del pagament de prestacions  
Produïda la contingència determinant d'una prestació, el potencial titular beneficiari ho posarà en coneixement de l'entitat gestora del fons, i s'assenyalarà la forma elegida per al cobrament de la prestació, i s'haurà d'acompanyar la informació necessària i la documentació acreditativa del seu dret a la prestació. Si aquesta informació és rebuda per l'entitat promotora, haurà de fer-la arribar immediatament a l'entitat gestora.   
La documentació referida serà examinada per l'entitat gestora, la qual podrà sol·licitar quantes dades complementàries estime necessaris.  
L'entitat gestora notificarà al potencial beneficiari el reconeixement del seu dret a la prestació, o la denegació, si fa al cas, en el termini màxim de quinze dies, comptadors des de la recepció de tota la documentació, i se li indicarà la forma, modalitat i quantia de la prestació, periodicitat i venciments, formes de revaloració, possibles reversions, i grau d'assegurament o garantia, i haurà d'informar, si fa al cas, del risc a càrrec del beneficiari, i la resta d'elements definitoris de la prestació, d'acord amb l'opció elegida pel beneficiari. La denegació haurà de ser motivada.   
La mateixa notificació es cursarà de forma simultània a la Comissió de Control del pla, a qui correspon la supervisió del compliment de les normes d'aquest pla.  
Per a qualsevol reclamació que els potencials beneficiaris puguen formular, es dirigiran a la Comissió de Control del pla, a través del seu secretari, qui l'inclourà en l'orde del dia de la primera reunió que se celebre. De l'acord que s'adopte respecte d'això es traslladarà al beneficiari, així com a l'entitat gestora del fons.  
Amb la freqüència que decidisca la Comissió de Control del pla, l'entitat gestora del fons podrà sol·licitar dels beneficiaris la documentació necessària, perquè acrediten que continuen tenint dret a la percepció de les seues prestacions.  
TÍTOL IV  
Organització i control  
Article 35. La Comissió de Control del pla  
1. La Comissió de Control del pla és l'òrgan col·legiat que supervisa el funcionament i execució del pla. Estarà integrada per representants de les entitats promotores, els partícips i beneficiaris, de manera que es garantisca la presència de tots els interessos.  
2. La Comissió de Control estarà constituïda inicialment per catorze membres; set en representació de les entitats promotores i set en representació dels partícips, i aquests assumiran també la representació dels beneficiaris.  
3. El càrrec dins de la Comissió de Control del pla no serà retribuït, sense perjudici de la compensació de les despeses que es produïsquen en l'exercici de les seues funcions.  
4. La seu de la Comissió de Control del pla serà la de l'Oficina d'Atenció al Partícip, que s'ubicarà en dependències de la Generalitat.  
Article 36. Designació dels membres de la Comissió de Control  
1. Els membres de la Comissió de Control seran designats per la Mesa General de Negociació i dels Empleats de la Generalitat, d'acord amb els criteris següents:   
a) La representació de les entitats promotores es designarà a proposta de l'administració i estarà formada, entre altres, pels membres següents:  
- Un representant de l'òrgan directiu que tinga les competències en matèria de funció pública.  
- Un representant de l'òrgan directiu que tinga les competències en matèria de pressupostos.  
- Un representant per cada un dels òrgans directius que tinga les competències en matèria de personal docent no universitari, personal al servei de les institucions sanitàries i personal al servei de l'administració de justícia.  
b) La representació dels partícips i beneficiaris es designarà a proposta de les organitzacions sindicals presents en la Mesa General de Negociació i dels Empleats de la Generalitat, en proporció a la seua representativitat, i els seus components hauran de complir, en tot cas, la condició de partícips o beneficiaris del pla, i es garantirà la presència de tots els sindicats integrants de l'esmentada Mesa.  
2. Els membres de la Comissió de Control del pla seran nomenats per períodes de quatre anys consecutius, i podran ser novament designats. Els qui hagen estat designats en substitució de membres dimitits o revocats, conclouran el seu mandat amb la renovació de la Comissió. La renovació dels representants dels partícips o beneficiaris es realitzarà en la seua totalitat cada quatre anys. La representació, després de ser acceptada, no podrà renunciar-se, llevat de causa justificada, apreciada per la majoria de la resta de membres de la Comissió de Control.  
3. Si un membre designat perd la seua condició com a partícip o beneficiari del pla, perdrà immediatament la condició de membre de la Comissió de Control.  
4. No podran ser membres de la Comissió de Control del pla, aquelles persones físiques que ostenten, directament o indirectament, una participació superior al 5% del capital social desembossat d'una entitat gestora de fons de pensions. Els membres de la Comissió de Control no podran adquirir drets ni accions de l'entitat gestora del seu fons de pensions, durant l'exercici del seu càrrec en tal Comissió. Si media aquesta adquisició, procedirà el seu cessament com a membre de la Comissió de Control.  
Article 37. Garanties dels membres de la Comissió de Control  
Els membres de la Comissió de Control del pla, en representació dels partícips i beneficiaris, tindran les mateixes garanties, per a l'exercici de les seues funcions, que la Llei Orgànica de Llibertat Sindical atorga als representants sindicals i se'ls dotarà de les hores necessàries per a l'exercici d'aquestes, sense perjudici de les seues retribucions i independentment del còmput global d'hores sindicals.  
Les despeses que es produïsquen, en l'exercici de les seues funcions, es regiran per la norma del Consell vigent sobre indemnitzacions per raó de servei per al personal de la Generalitat Valenciana.  
Article 38. Funcions de la Comissió de Control  
Correspon a la Comissió de Control del pla:  
a) Supervisar el compliment de les clàusules del pla, en tot allò referent als drets dels partícips i beneficiaris.  
b) Seleccionar l'actuari o actuaris que hagen de certificar la situació i dinàmica del pla, així com altres professionals que es consideren necessaris per al seu desenvolupament, i designar l'actuari independent per a la revisió del pla en els termes que preveu la normativa vigent.  
c) Proposar i, si fa al cas, aprovar les modificacions que estime pertinents sobre les especificacions del pla, de conformitat amb el procediment establit en aquestes.  
d) Nomenar els representants de la Comissió de Control del pla en la Comissió de Control del Fons de Pensions a què estiga adscrit, i supervisar l'adequació del saldo del compte de posició del pla en el seu respectiu fons de pensions, als requeriments del règim financer del mateix pla.   
e) Representar judicial i extrajudicialment els interessos col·lectius dels partícips i beneficiaris en relació amb el pla de pensions.  
f) Resoldre les reclamacions que li formulen els partícips i beneficiaris i instar, si fa al cas, el que procedisca davant del fons de pensions o l'entitat gestora.  
g) Acordar, si fa al cas, la mobilització del compte de posició del pla en el fons i decidir la seua integració en un altre fons distint.  
h) Seleccionar la companyia asseguradora que, si fa al cas, puga cobrir les prestacions causades, percebudes en forma de renda actuarial.  
i) Acordar l'acabament del pla, de conformitat amb el que estableixen les especificacions presents.  
j) Proposar i, si fa al cas, decidir en les altres qüestions, sobre les quals la legislació vigent i les presents especificacions li atribuïsquen la competència.  
Per a l'exercici de les seues funcions de control i supervisió, la Comissió de Control podrà requerir de l'entitat gestora i de les entitats promotores, de manera individual o agregada, totes les dades, fitxers i llistats referits a les dades necessàries per al desenvolupament del pla.  
Article 39. Funcionament de la Comissió de Control  
1. En la seua reunió constitutiva, la Comissió de Control elegirà d'entre els seus membres un president, un vicepresident, un secretari i un vicesecretari. Es procedirà de la mateixa manera en ocasió de cada renovació, en expirar el mandat, que serà pel mateix període de quatre anys que la resta de representants, i podran ser reelegits.  
Si el president elegit és un representant dels partícips, el secretari correspondrà als representants dels promotors i viceversa. De la mateixa manera, es procedirà en l'elecció de vicepresident i vicesecretari, respectivament.  
2. La Comissió de Control es reunirà semestralment, amb caràcter ordinari, degudament convocada pel seu president.  
També podrà reunir-se, amb caràcter extraordinari, quantes vegades siga convocada a iniciativa del president o per sol·licitud d'una quarta part dels membres que integren la Comissió.  
La convocatòria de les reunions de la Comissió serà realitzada pel president d'aquesta, amb almenys tres dies hàbils d'antelació, i s'acompanyarà a la convocatòria l'orde del dia proposat.  
Podran assistir a les reunions de la Comissió de Control representants de l'entitat gestora, quan la reunió se celebre a petició d'aquesta, o quan havent sol·licitat assistir siga aprovat per la majoria dels assistents la seua presència en la sessió. La Comissió de Control del pla podrà, igualment, invitar a assistir a les seues reunions representants de l'entitat gestora o depositària, així com tècnics o assessors externs, sempre que ho considere oportú.  
3. La Comissió de Control quedarà vàlidament constituïda quan, havent estat degudament convocada, hi concórreguen la majoria dels seus membres, directament o per representació.  
No obstant això, si es troben congregats tots els membres de la Comissió de Control i per unanimitat decideixen celebrar una reunió, i determinar els assumptes a tractar en aquesta, podran fer-ho vàlidament i prescindir de la convocatòria prèvia.  
L'assistència a la Comissió de Control podrà ser personal o per representació, conferida a un altre membre de la Comissió. La representació s'exercitarà mitjançant delegació expressa i escrita per a cada reunió, sense que cap membre puga ostentar més d'una representació delegada.  
4. Els acords de la Comissió seran adoptats per majoria simple dels seus membres presents i representats.  
Sense perjuí del que disposa el paràgraf anterior, hi caldrà el vot favorable de les dues terceres parts (arredonit per excés) de tots els membres que integren la Comissió de Control per a:  
a) L'aprovació de totes i cada una de les modificacions que puguen realitzar-se al pla.  
b) El nomenament dels representants de la Comissió de Control del pla en la del Fons.  
c) La selecció o canvi de l'entitat gestora i/o depositària i/o asseguradora i l'actuari.  
d) La terminació i posterior liquidació del pla.  
Les decisions que afecten la política d'inversió del fons de pensions inclouran, almenys, el vot favorable de la meitat dels representants dels partícips en la Comissió de Control.  
Necessàriament es consideren decisions que afecten la política d'inversió els acords que, si fa al cas, corresponga adoptar a la Comissió de Control del pla relatius a:  
a) L'elecció i canvi de fons de pensions.  
b) La delegació en l'entitat gestora de funcions i facultats relatives als drets derivats de les inversions, així com la contractació de la gestió i/o depòsit d'actius amb terceres entitats.  
c) L'exercici de drets inherents als títols i la resta d'actius.  
d) La selecció, adquisició, disposició, realització o garantia d'actius.  
e) La canalització de recursos del pla a un altre fons o adscripció del pla a diversos fons.  
5. De cada sessió s'estendrà una acta que haurà de ser aprovada pels membres assistents, la qual anirà signada pel secretari, i amb el vistiplau del president.  
6. Els membres de la Comissió de Control, individualment o col·lectivament, estan obligats a guardar absoluta confidencialitat i reserva en tot allò inherent al seu càrrec, i mantindrà secret sobre les informacions de caràcter reservat relatives al present pla o a l'entitat promotora, així com sobre les dades individuals o col·lectives sobre partícips i/o beneficiaris que puguen arribar a conéixer en virtut del seu càrrec. Aquesta obligació roman inclús després de cessar en les seues funcions.  
7. El president de la Comissió tindrà les funcions següents:   
a) La representació legal de la Comissió de Control, i exercitarà quantes accions administratives i judicials s'estimen oportunes, i sense perjuí de la possibilitat d'atorgar poders a tercers conforme decidisca la mateixa Comissió per majoria o, si no n'hi ha, i informar aquesta en el menor termini possible a l'efecte de la seua ratificació.   
b) La presidència i direcció de les reunions de la Comissió de Control, actuant de moderador en aquestes, fent executar els acords adoptats en aquella i podent delegar aquestes facultats amb caràcter general o particular.  
c) La convocatòria de qualsevol classe de reunions, prèvia elaboració i comunicació a tots els membres de l'orde del dia.  
d) Les altres que puga delegar-li la Comissió de Control.   
8. Seran funcions del vicepresident:   
a) Substituir el president en cas de quedar-se el lloc vacant i en les seues absències per malaltia, vacances o per delegació d'aquest.  
9. Seran funcions del secretari:  
a) Estendre acta corresponent de cada reunió, amb el vistiplau del president.  
b) Portar registre de les actes, així com de qualsevol classe d'escrits dirigits a la Comissió de Control.  
c) Custodiar la documentació relativa al pla, que físicament romandrà a la seu de la Comissió de Control, llevat que aquesta acorde una altra ubicació.  
d) Expedir certificats, amb el vistiplau del president, sobre les actes i sobre les comunicacions que s'hagen de realitzar a partícip i beneficiaris o als organismes públics en què siga preceptiu, segons la normativa vigent.  
e) Les altres que puguen delegar-li el president o, si fa al cas, la mateixa Comissió de Control.  
10. Seran funcions del vicesecretari:  
a) Substituir el secretari en cas de quedar-se el lloc vacant i en les seues absències per malaltia, vacances o per delegació d'aquest.  
Article 40. Oficina d'Atenció al Partícip  
En l'àmbit del present pla hi haurà, sota la dependència funcional de la Comissió de Control, una Oficina d'Atenció al Partícip, l'estructura de la qual, organització i assignació de recursos serà determinada pels òrgans competents de la Generalitat.  
L'Oficina d'Atenció al Partícip tindrà com a funcions, entre altres: atendre les consultes que li formulen els partícips i beneficiaris, facilitar les relacions dels partícips i beneficiaris amb l'entitat gestora del pla, quan així els siga requerit i qualssevol altres que els siguen expressament conferides per les presents especificacions.  
TÍTOL V  
Modificació i acabament del pla  
Article 41. Modificació del pla  
1. La proposta de modificació de les presents especificacions del pla podrà realitzar-se a instàncies, d'almenys, el 25% dels membres de la seua Comissió de Control.  
2. Per a l'aprovació de les modificacions es requerirà el vot favorable, d'almenys, les tres quartes parts dels membres de la Comissió de Control, si la modificació afecta les matèries següents:  
a) Mobilització del compte de posició del pla a un altre fons de pensions.  
b) Règim d'aportacions i contribucions i criteri d'individualització d'aquestes.  
c) Sistema de finançament.  
d) Composició i funcionament de la Comissió de Control.  
e) Elecció de l'entitat asseguradora.  
f) Règim de majories per a l'adopció d'acords.  
Així mateix, el règim de prestacions i aportacions del pla podran ser modificat per acord de negociació col·lectiva.  
Les modificacions del pla, efectuades per qualsevol de les vies expressades en els paràgrafs anteriors, hauran de ser comunicades per la Comissió de Control del pla als partícips, partícips en suspens i beneficiaris.  
Article 42. Finalització del pla  
1. Seran causes per a l'acabament, i posterior liquidació, del present pla:  
a) El fet de deixar de complir els principis bàsics dels plans i fons de pensions.  
b) Per la paralització de la seua Comissió de Control, de manera que resulte impossible el seu funcionament, en els termes que es fixen en la normativa general aplicable.  
c) Impossibilitat manifesta de dur a terme les variacions necessàries derivades de la revisió del pla.  
d) Absència de partícips i beneficiaris en el pla, durant un termini superior a un any.  
e) La dissolució de totes les entitats promotores del pla. A aquests efectes, no serà causa d'acabament del pla la dissolució de les entitats promotores per fusió, cessió, escissió o altres situacions anàlogues, absorció o venda total o parcial de la seua activitat, o per qualsevol altre supòsit de cessió del patrimoni. La societat resultant de la fusió o la cessionària del patrimoni se subrogarà en els drets i obligacions de les entitats promotores dissoltes.  
f) Per decisió de la Comissió de Control, amb el vot favorable de les dues terceres parts dels seus membres.  
g) Per altres causes establides en la normativa vigent en matèria de plans i fons de pensions.  
2. En tot cas, seran requisits previs per a l'acabament del pla la garantia individualitzada de les prestacions causades i la integració dels drets consolidats dels partícips en un altre pla de pensions d'ocupació, i si no és possible, en aquell en que l'esmentat partícip tinga tal condició.  
3. Quan alguna de les causes d'acabament afecte exclusivament una de les entitats promotores, la Comissió de Control del pla acordarà la baixa de l'entitat promotora en el pla d'ocupació de promoció conjunta, en el termini de dos mesos, comptadors des que es pose de manifest la dita causa.  
En aquest cas, la baixa d'una entitat promotora donarà lloc al trasllat dels drets consolidats dels partícips i, si fa al cas, dels beneficiaris, a altres plans de pensions. Els drets consolidats dels partícips s'integraran, si fa al cas, necessàriament en els plans d'ocupació on puguen ostentar tal condició i si no n'hi ha, es traslladaran als plans de pensions que aquells designen.  
4. En cas de concórrer alguna de les causes d'acabament expressades, es comunicarà als partícips, partícips en suspens i beneficiaris afectats la concurrència de la causa específica d'acabament del pla i l'inici dels tràmits de liquidació.  
Article 43. Normes per a la liquidació del pla  
Decidit l'acabament del pla, la seua liquidació definitiva es realitzarà d'acord amb les normes següents:  
a) La Comissió de Control del pla comunicarà l'acabament del pla a tots els partícips i beneficiaris amb una antelació de sis mesos, i es considerarà com a data de liquidació, a tots els efectes, la de l'acta de la Comissió de Control que decidisca iniciar el procés liquidador.  
b) Durant el dit període, els partícips hauran de comunicar a la Comissió de Control del pla a quin pla o plans d'ocupació, en què els treballadors puguen ostentar la condició de partícips, o en cas contrari, a quins plans de pensions individuals, desitgen traslladar els seus drets consolidats.  
c) Durant el mateix període, els beneficiaris, que tindran preferència a l'abonament de les seues prestacions reconegudes, hauran de comunicar a la Comissió de Control del pla:  
- Si desitgen cobrar en forma de capital l'import total dels seus drets econòmics romanents.  
- Si desitgen traslladar el dit import a un altre pla de pensions, que els garantisca individualment el cobrament de les seues prestacions ja causades.  
d) Si arribada la data d'acabament del pla, algun partícip o beneficiari no haguera comunicat a la Comissió de Control allò que s'ha indicat en els anteriors apartats, es procedirà al trasllat dels seus drets consolidats i/o econòmics a un altre pla de pensions, que haja estat seleccionat per la Comissió de Control.  
e) No obstant això, amb caràcter previ a allò que s'ha indicat amb anterioritat, la Comissió de Control disposarà d'una reserva a detraure del valor patrimonial del compte de posició, per afrontar les despeses que es produïsquen en el procés de liquidació. El sobrant, si n'hi ha, es prorratejarà entre els partícips i en proporció a les quanties dels seus drets consolidats  
f) Una vegada traslladats o percebuts els drets consolidats de tots els partícips i beneficiaris, la Comissió de Control del pla comunicarà a l'entitat gestora del fons, a què estava adscrit, l'acabament definitiu del pla.  
g) Finalment, la Comissió de Control del pla procedirà a la seua dissolució.  
TÍTOL VI  
L'entitat gestora depositària i el fons de pensions  
Article 44. L'entitat gestora  
L'entitat gestora serà seleccionada mitjançant concurs convocat per la Comissió Promotora del pla entre les entitats gestores de fons de pensions autoritzades, i amb els criteris de valoració que, d'acord amb la legislació vigent, determine l'esmentada Comissió.  
Article 45. L'entitat depositària  
L'entitat depositària serà seleccionada mitjançant concurs convocat per la Comissió Promotora del pla entre les entitats depositàries de fons de pensions autoritzades, tenint en compte els criteris assenyalats en l'article anterior.  
Article 46. Fons de pensions  
El pla s'integrarà en el fons de pensions previst en les presents especificacions.  
La política d'inversions es regirà d'acord amb el que preveu la legislació vigent.  
DISPOSICIONS TRANSITÒRIES  
Primera  
La Comissió Promotora del pla de pensions exercirà les funcions encomanades a la Comissió de Control, fins que no es constituïsca aquesta. En tot cas, correspondran a la Comissió Promotora les funcions següents:  
a) Aprovar les especificacions del pla de pensions.  
b) Seleccionar a l'entitat gestora i promotora  
c) Seleccionar el fons de pensions a què s'adscriu el pla i presentar el projecte del pla de pensions a la Comissió de Control de l'esmentat fons, per a la seua admissió, llevat de la inexistència d'aquesta, i en aquest cas, es presentarà per a la seua admissió davant de l'entitat gestora i promotora del fons.  
d) Formalitzar el pla de pensions, subscrivint la documentació necessària i instant, a l'adhesió, els potencials partícips, que adquiriran en aquest acte la condició de partícips del pla de pensions.  
e) Qualsevol altra funció prevista en la legislació vigent.  
Segona  
Amb caràcter excepcional, en la data d'entrada en vigor del pla s'efectuaran les contribucions corresponents als exercicis 2006, 2007 i 2008, juntament amb les relatives a l'exercici en curs. L'import global destinat a aquest concepte en cada un dels esmentats exercicis serà l'equivalent al 0,3 per cent de la massa salarial, segons el que estableixen les corresponents lleis de pressupostos. Per al càlcul individualitzat de la contribució inicial es tindrà en compte el temps que el partícip ha mantingut la seua condició d'empleat en cada una de les entitats promotores, d'acord amb el mètode de càlcul previst en les presents especificacions.  
Addenda a les especificacions del pla de pensions dels empleats de la Generalitat. Relació d'entitats promotores del pla de pensions  
1. Administració del Consell i les seues entitats autònomes  
   
Administració del Consell  
Agència Valenciana de Salut  
Institut Valencià d'Estadística   
Servei Valencià d'Ocupació i Formació  
Institut Valencià de Seguretat i Salut en el Treball  
Institut Cartogràfic Valencià  
Institut Valencià de la Joventut  
Institut Valencià d'Investigacions Agràries  
Tribunal de Defensa de la Competència  
Agència Valenciana de Foment i Garantia Agrària  
   
2. Entitats de dret públic de la Generalitat, que compten en les seues plantilles amb funcionaris en actiu (1)  
   
Institut Valencià de l'Audiovisual Ricardo Muñoz Suay  
Institut Valencià de la Música  
Consell Valencià de l'Esport  
Agència Valenciana d'Avaluació i Prospectiva  
   
(1) Als efectes del present pla, les entitats de dret públic ressenyades s'integren com a entitats promotores, només pel que fa al personal que hi presta serveis i que, mantenint la seua condició de funcionari en actiu o personal laboral de la Generalitat, ocupa llocs de treball inclosos en les relacions de llocs de treball, aprovades per la Direcció General d'Administració Autonòmica.  
Pla de pensions dels empleats de la Generalitat  
Annex  
Corresponent a ... (poseu el nom de l'entitat de què es tracte)   
Complint amb allò que estipula l'article 76.2 del Reglament de Plans i Fons de Pensions, s'incorpora el present annex a les especificacions del pla de pensions dels empleats de la Generalitat, en virtut de l'Acord de negociació col·lectiva, de data ... de ... de ..., una vegada subscrit per l'entitat, que forma part de les entitats promotores, i pels representants dels treballadors.  
Com a desplegament del que disposen les esmentades especificacions, tot seguit s'inclou el règim de contribucions a efectuar per l'entitat promotora, així com el de les prestacions a atorgar.  
1. ENTITAT PROMOTORA  
Conforme a l'article 6 de les especificacions del pla de pensions dels empleats de la Generalitat, la de ... serà, entre altres, entitat promotora del pla, siga quina siga la denominació social que en el futur puga adoptar, i sense perjudici de les possibles modificacions que pogueren afectar la seua naturalesa jurídica, derivades de fusions, absorcions, escissions, cessions o altres situacions anàlogues, o per qualsevol altre supòsit de cessió global o parcial del patrimoni, que produiran la subrogació en els drets i obligacions de l'entitat promotora, originària per part de la nova o noves entitats.  
2 . PARTÍCIPS DEL PLA   
Podrà ser partícip del pla de pensions qualsevol empleat de l'entitat promotora que complisca amb els requisits establits en l'article 11 de l'especificacions del pla.  
Conforme a l'article 11 i concordants de les especificacions del present pla, quan l'empleat no s'incorpore directament, en virtut d'adhesió automàtica pactada en la negociació col·lectiva, perquè explícitament en el termini de dos mesos així ho manifeste, podrà incorporar-se al pla en qualsevol moment, i presentar, degudament emplenada l'oportuna comunicació a l'entitat promotora o a la Comissió de Control del pla, la qual comprovarà si efectivament es compleixen les condicions reglamentàries.  
3. CONTRIBUCIONS A EFECTUAR PER L'ENTITAT PROMOTORA  
1. Les contribucions de l'entitat promotora es determinaran anualment a partir de la quantitat destinada a aquesta finalitat per la Llei de Pressupostos de la Generalitat de cada exercici, segons els criteris establits en les especificacions del pla.  
2. Les contribucions del promotor tindran el caràcter d'irrevocables des del moment de la seua meritació, encara que no s'hagen fet efectives.  
3. En tot cas, les contribucions a càrrec de a l'entitat promotora no podran excedir el límit màxim establit per la legislació vigent en cada moment.  
4. Per als partícips de nova incorporació, les contribucions es realitzaran amb efectes de la data en què complisca les condicions exigibles en les especificacions del pla.  
5. Per als treballadors que causen baixa, es realitzarà la contribució que corresponga, en el mes en què hagen causat la baixa i proporcionalment al temps de prestació de serveis des de l'última contribució realitzada.  
4. PRESTACIONS  
Les prestacions, consistents en el reconeixement d'un dret econòmic en favor dels beneficiaris del present pla de pensions, succeïda la contingència coberta per aquest, són les establides en el capítol III, del títol III, de les especificacions del pla.  
5. MODIFICACIÓ DEL PLA   
El pla podrà modificar-se per la Comissió de Control segons el procediment assenyalat en l'article 41 de les especificacions.  
6. MODIFICACIÓ DEL PRESENT ANNEX  
La modificació de les condicions particulars contingudes, en el present annex, es podrà realitzar per acord de negociació col·lectiva d'eficàcia general, adoptat entre la promotora i la representació dels seus treballadors, i es respectarà, en tot cas, les especificacions del pla de pensions, i instrumentant la Comissió de Control del pla de forma immediata tal modificació.